Program vaaren 2018
For våren 2018 har vi satt sammen et program som vi håper og tror at medlemmene finner interessant og vil delta på. Vi ønsker dere vel møtt!
Tirsdag 6. februar kl. 18:00 — Årsmøte med middag
Årsmøtet blir i Store Møtesal med etterfølgende middag og sosialt samvær i kantinen. Spesiell invitasjon er sendt ut. Husk påmelding! Til middagen ca. kl. 19:00 etter årsmøtet inviteres også ektefelle/samboer/partner.
Meld deg på årsmøtemiddagen her.
Påmelding årsmøtemiddagen
Vi har to meget gode foredrag på programmet
Tirsdag 13. mars kl. 12:00 i Big Blue møtesal i V3
Per Steffensen: "Nord-Korea - En reise verdt?"
Per Steffensen var på vei inn til Pyongyang da Nord-Korea testet sin første H-bombe 3. september i fjor. Per er pensjonist med tre barnebarn. Han har tidligere arbeidet innen shipping/offshore, men de siste 30 årene med avfuktning og tørkeprosesser. Tidligere jordomseiler, samt første til å seile nord for 81 gr.N. Lengre seilturer flere steder i verden.
Som pensjonist har han i de siste årene reist langs silkeveiene/handelsveiene i Irak, Afghanistan og stammeområdene i Nord-Vest Pakistan/Afghanistan/Kina.
Tirsdag 24. april kl. 12:00 i Store møtesal:
Carsten O. Five: "Arveavgiften er fjernet, men se opp for nye arvefeller"
Carsten Ole Five er en av våre beste økonomirådgivere og er i tillegg en utmerket kåsør. Han er cand.polit. i statsvitenskap fra Universitetet i Oslo fra 1976 og var medlem av Bærum kommunestyre for Høyre 1972-1983 og medlem av Akershus fylkesting 1984-1987. Five er mest kjent som grunnlegger og tidligere ansvarlig redaktør av det privatøkonomiske tidsskriftet Dine Penger 1983-2002. Han driver i dag nettstedet Fives Pengetips.
Dagsutflukt til Hamar — torsdag 3. mai 2018
Velkommen til Hedemarken med Mammuthuset, Kirsten Flagstad museet, herskapsgården Staur med gårdhistorie, og gregoriansk sang på Domkirkeodden på Hamar.
Turen er nå åpnet for påmelding. Det vedlagte programmet byr på en rekke høydepunkter. Mammuthuset med servering av kaffe og kringle før vi fortsetter til Kirsten Flagstad museet. Lunsjen blir på den herskapelige STAUR GÅRD før omvisning med gregoriansk sang på Domkirkeodden. Her forventer vi stor oppslutning så det kan lønne seg å melde seg på snarest!